Document ID: 32009R0114

UREDBA KOMISIJE (ES) št. 114/2009
z dne 6. februarja 2009
o prehodnih ukrepih za uporabo Uredbe Sveta (ES) št. 479/2008 za sklicevanja na vina z zaščiteno označbo porekla in zaščiteno geografsko označbo
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 479/2008 z dne 29. aprila 2008 o skupni ureditvi trga za vino, spremembi uredb (ES) št. 1493/1999, (ES) št. 1782/2003, (ES) št. 1290/2005 in (ES) št. 3/2008 ter razveljavitvi uredb (EGS) št. 2392/86 in (ES) št. 1493/1999 (1) ter zlasti člena 126(a) Uredbe,
ob upoštevanju naslednjega:
(1)
V členu 34 Uredbe (ES) št. 479/2008 so opredeljeni razredi vin z zaščiteno označbo porekla in vin z zaščiteno geografsko označbo, ki se začnejo uporabljati 1. avgusta 2009.
(2)
V skladu s členom 10(2) Uredbe (ES) št. 479/2008 se informacijski ali promocijski ukrepi iz navedenega člena nanašajo na vina z zaščiteno označbo porekla ali zaščiteno geografsko označbo ali vina, pri katerih je navedena sorta vinske trte.
(3)
Člen 65(1)(c)(vi) in (xiii) Uredbe (ES) št. 479/2008 določa priznavanje medpanožnih organizacij, ki zagotavljajo informacije o posebnih lastnostih vina z zaščiteno označbo porekla ali zaščiteno geografsko označbo, ter izvajajo ukrepe za izkoriščanje, varovanje in spodbujanje označb kakovosti in zaščitenih označb porekla in zaščitenih geografskih označb.
(4)
V skladu s členom 92(5)(b)(i) Uredbe (ES) št. 479/2008 lahko države članice odločijo, da se lahko pravice do ponovne zasaditve delno ali v celoti prenesejo na drugo gospodarstvo v isti državi članici, kadar so površine na tem drugem gospodarstvu namenjene za pridelavo vin z zaščiteno označbo porekla ali zaščiteno geografsko označbo.
(5)
Pod točkama 1 in 3 Priloge IV k Uredbi (ES) št. 479/2008 sta navedeni opredelitvi vina oziroma likerskega vina. Ti opredelitvi vsebujeta posebne določbe v zvezi z vini z zaščiteno označbo porekla in z zaščiteno geografsko označbo.
(6)
V točki 7 Priloge IV k Uredbi (ES) št. 479/2008 je navedena opredelitev gaziranega penečega vina. Navedena opredelitev velja za vina brez zaščitene označbe porekla ali zaščitene geografske označbe.
(7)
V skladu s členom 129(2)(e) Uredbe (ES) št. 479/2008 se opredelitve vin z zaščiteno označbo porekla ali zaščiteno geografsko označbo ne uporabljajo pred 1. avgustom 2009. Po prejšnji shemi, uvedeni z Uredbo Sveta (ES) št. 1493/1999 (2), sta bili ustrezni kategoriji kakovostna vina pdpo in vina z geografsko označbo.
(8)
Da bi državam članicam omogočili uporabo členov 10(2), 65(1)(c)(vi) in (xiii) ter 92(5)(b)(i) Uredbe (ES) št. 479/2008 ter točk 1, 3 in 7 Priloge IV k navedeni uredbi od 1. avgusta 2008, je primerno sprejeti prehodne ukrepe v zvezi z opredelitvijo vin z zaščiteno označbo porekla in vin z zaščiteno geografsko označbo. Ker ti členi veljajo od 1. avgusta 2008, se mora ta uredba uporabljati od navedenega datuma.
(9)
Ukrepi, predvideni s to uredbo, so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO UREDBO:
Člen 1
Za namene uporabe členov 10(2), 65(1)(c)(vi) in (xiii) ter 92(5)(b)(i) Uredbe (ES) št. 479/2008 in točk 1, 3 in 7 Priloge IV k navedeni uredbi od 1. avgusta 2008 do 31. julija 2009 se sklicevanja na vina z zaščiteno označbo porekla in vina z zaščiteno geografsko označbo razumejo kot sklicevanja na kakovostna vina pdpo oziroma vina z geografsko označbo.
Člen 2
Ta uredba začne veljati dan po objavi v Uradnem listu Evropske unije.
Uporablja se od 1. avgusta 2008.
Ta uredba je v celoti zavezujoča in se neposredno uporablja v vseh državah članicah.
V Bruslju, 6. februarja 2009

Labels: 3
17
6